《云安坡》
清代·田榕

拔地起层峦，黏天耸叠嶂。路从迤逦来，山复回环向。

跋马一再迤，举手云霄抗。飞雨洒其下，高鸟不在上。

屹然五岳中，势欲争雄长。云气倏往来，八荒通一望。

部落杂诸罗，一气空亭障。滇黔楚蜀粤，于此扼其吭。

我生如醯鸡，闭置在瓮盎。及兹纵跬步，始觉天宇旷。

若士与云将，云中傥相访。高歌升天行，辗然一神王。

作者简介：田榕，字端云，号南村，玉屏人。康熙辛卯举人，官内阁中书，改安陆知县。有《碧山堂集》。